 UNOSOM, UNITAF, UNOSOMII, Itoobiya, AMISOM, Kenya, IGAD, UNPOS, UNSOM waxa ay ahaayeen qeybo kamida gurmadyadii shisheeye ee isku dayay in siyaasadda Soomaaliya jaha yeelato, mararka qaarna waxa dhacaysay in gurmadyadan gaar ahaan kuwii millateri ay xoojinayeen oo gacan siinayeen si dadban- cidda loo malaynayay -markii hore- in ay u yimaadeen in ay awoodeeda xadeeyaan amaba ay meesha ka saaraan, waxaana tusaale loo soo qaadan karaa Jeneraal Caydiid iyo UNOSOMII 1993-1995, iyo Sheekh Shariif iyo Itoobiya 2006-2009, oo labadan hogaamiyaba awoodadu waxa ay noqotay mid wax badan ka saraysa tii ay lahaayeen inta aanay ciidamadaan shisheeye ku qaadin dagaal aad u baan oo dhiig badani ku daatay, halka qolyihii ay is hayeen ay meesha ka bexeen ama ay awoodoodii siyaasadeed hoos u dhacday. 